破澳洲紀錄 雲絲仙子囡囡1000萬澳紙成交!
2024年04月08日 13:55
東網電視
更多新聞短片
「雲絲仙子」(Winx)首胎囡囡。 (圖片來源:Inglis)
澳洲悉尼今日(4月8日)繼續舉行殷利殊澳洲復活節週歲馬拍賣會,早前已報導香港各倉主分別投到嘅賽駒,至於拍賣會全日都有重點,就係澳洲馬后「雲絲仙子」(Winx)首胎女兒可供競投。
「雲絲仙子」服役期間成就斐然,至轉任為種馬後,首胎配種對象為「比亞路」(Pierro),而佢哋嘅囡囡今日喺澳洲復活節週歲馬拍賣會供競投,引起國際馬壇嘅興趣。此周歲馬起標價為200萬澳元,唔使幾分鐘就已經叫到上500萬澳元,最後更以1000萬澳元(折合約5148萬港元)成交,買家為Woppitt Bloodstock,Woppitt Bloodstock為「雲絲仙子」服役期間嘅馬主之一Debbie Kepitis所創立,當Debbie Kepitis知道自己成功投得「雲絲仙子」囡囡,佢都非常激動,更一度哭泣!會後Debbie Kepitis接受訪問,表示Lot 391將會留喺澳洲,並交由華禮納訓練。
以往周歲馬拍賣會成交價普遍唔會太高,但「雲絲仙子」(Winx)首胎女兒成交價已經打破澳洲周歲馬成交價紀錄,過往最高成交價為500萬澳元,現時1000萬澳元打破紀錄,當然係前無古人啦。